V. Tomanová, ministerka práce, sociálnych vecí a rodiny SR: (2009-02-12):
Pokiaľ ide o Privilégium, ešte raz zdôrazňujem, presne v súlade s výnosom 3749 II zo 14. decembra 2005, schválený a podpísaný pani Radičovou, sa postupovalo aj pri poskytnutí dotácií Privilégiu. Zodpovednosť za to, že dá niekto nepravdivé čestné vyhlásenie, nesie tá osoba, ktorá ho predloží. To je na objasnenie. Ja sa k tomu nebudem vracať. Dotácia bola poskytnutá na 44 polohovacích postelí pre najťažších pacientov a 44 nočných stolíkov. Všetky tieto postele a nočné stolíky boli nakúpené a sú tam a využívajú ich títo klienti. Ja som zvedavá, ako dopadne samotný súdny spor, ale to je už predmetom orgánov, teda v tomto prípade, už súdu, kam ministerstvo práce túto kauzu postúpilo. Toľko definitívne, čiže prosím, aby ste neklamali a nezavádzali vy. Pokiaľ ide o sociálne podniky, ešte raz zdôrazňujem, v súčasnosti sa overuje pilotný projekt. Sociálne podniky zamestnávajú viac ako 200 ľudí. Samozrejme, že určitá príprava a vybavenie a spustenie a najmä verejné obstarávanie, ktorým museli prejsť tieto podniky, si vyžiadali množstvo času. Čiže to je vlastne dôvod oddialenia spustenia podnikov. Dnes podniky začínajú fungovať a naberajú ľudí. Pracuje v nich viac ako 200 zamestnancov. Všetci poslanci a páni, konkrétne tí, ktorí sa zúčastnili na poslaneckom prieskume, mohli sa prísť pozrieť do terénu, ako sociálne podniky fungujú. Pán poslanec Janiš, nedá mi nezareagovať na živnostníkov. Kto nastavil živnostníkov tak, aby platili odvody z minimálnej mzdy? Pán poslanec Janiš, je to rečnícka otázka. Nekladiem vám ju. V skutočnosti, kto vlastne tento stav zapríčinil? Nuž, vy prijatím reformných krokov od 1. januára 2004. Od nástupu do vlády, počnúc 26., 27. a 28. júlom 2006 sa ministerstvo práce venuje tejto otázke. Bola zostavená pracovná skupina zo strany zástupcov zamestnávateľov i zamestnancov a táto pracovná skupina v decembri ukončila svoju činnosť a dohodla sa na jedinej veličine, z ktorej sa budú odvíjať odvody pre živnostníkov, a to je priemerná mzda s tým, že ešte nie je vyjasnená výška percentuálneho podielu, a to z toho dôvodu, že ministerstvo zdravotníctva, ktorého sa to tiež týka, z hľadiska nastavenia odvodov do zdravotníctva skutočne ešte pripravuje. V marci by mala byť pripravená legislatívna úprava a je výsledkom, hovorím, opätovne dohody zástupcov zamestnancov i zamestnávateľov. V rámci zamestnávateľov sú zastúpení, samozrejme, aj živnostníci. Túto veličinu, ktorú prijali, prijali na základe toho, že je to veličina, ktorá sa politicky nedá ovplyvniť. Čiže, prosím vás pekne, aj pokiaľ ide o živnostníkov, zvažujte. A ešte ďalšia vec. Uvedomuje si niekto, že pri platení takýchto odvodov z takejto výšky je spoločnosť v súčasnosti solidárna so všetkými živnostníkmi napríklad pri platení odvodov do zdravotného poistenia a spoločnosť bude musieť byť s nimi solidárna, keď pôjdu raz do dôchodku, pretože v porovnaní s priemernými dôchodkami, aké budú mať iní ľudia, títo budú mať jednu tretinu dôchodku? To znamená, že všetci budú v hmotnej núdzi a táto spoločnosť sa im bude skladať na dôchodky, a preto je potrebné veľmi citlivo a uvážlivo pomáhať živnostníkom. To neznamená, že predložený návrh práve, ktorý schvaľujete a ktorý je predmetom rokovania, neobsahuje opatrenia, ktoré pomôžu aj živnostníkom. Ďakujem za pozornosť. (Potlesk.)